[{"text_idx": "#000000", "text": "Pan fyddwch yn trafod y Fframwaith newydd gydag athrawon cynradd, maen nhw bob amser yn siarad yn bryderus am godio. Ond dydy\u2019r term codio ddim hyd yn oed yn ymddangos yn y Fframwaith! Yr hyn sydd yn ymddangos ydy\u2019r elfen yma \u2013 \u2018Datrys Problemau a Modelu\u2019."}, {"text_idx": "#000001", "text": "Mae\u2019r elfen yma yn cynnwys adnabod problem, ei rhannu yn ddarnau y mae modd eu trin, nodi patrymau a datrys y broblem."}, {"text_idx": "#000002", "text": "Rydyn ni\u2019n defnyddio codio fel un dull o ddysgu sgiliau\u2019r elfen yma, a does dim angen bod yn bryderus. Wedi\u2019r cyfan, trwy ddysgu plant i ddilyn cyfarwyddiadau sylfaenol, i reoli\u2019r Bee-Bot, ac i ddeall y symbolau saeth, mae athrawon Derbyn wedi bod yn dysgu codio ers blynyddoedd. Dyna beth ydy\u2019r elfen yma yn y dosbarth Derbyn."}, {"text_idx": "#000004", "text": "Rheoli dyfeisiau drwy roi cyfarwyddiadau iddynt.\nGwrando ar ddilyniant o gyfarwyddiadau gan eraill, a'u dilyn.\nRhoi cynnig ar wahanol ddulliau i ddatrys problem neu gyflawni nod."}, {"text_idx": "#000005", "text": "Rhaglennu crwydrwr i symud i leoliad neilltuol trwy raglenni sawl gorchymyn.\nDefnyddio rhagddodiaid i ddisgrifio safle\nDechrau deall bod modd ysgrifennu rhaglenni\nRhaglennu crwydrwr rhithwir i symud i leoliad neilltuol trwy raglennu sawl gorchymyn"}, {"text_idx": "#000006", "text": "Cyn i ni edrych ar weithgareddau penodol i'r Meithrin yn is ar y dudalen, darllenwch ein cyngor ar Feddwl yn Gyfrifiadurol gyda'r Cyfnod Sylfaen isod."}, {"text_idx": "#000007", "text": "Meddwl yn Gyfrifiadurol gyda'r Cyfnod Sylfaen"}, {"text_idx": "#000008", "text": "Os ydych yn athro/athrawes Cyfnod Sylfaen, mae\u2019n debyg y bydd gennych brofiad eisoes o ddysgu nifer o\u2019r sgiliau meddwl yn gyfrifiadurol sydd ynghlwm gyda chodio. Efallai nad ydych wedi meddwl amdanyn nhw fel gweithgareddau codio, ond mae\u2019n debygol eich bod wedi dysgu gyda\u2019r Bee-Bot ac wedi dysgu\u2019r disgyblion sut i ddilyn cyfarwyddiadau. Mae\u2019r ddau beth yn weithgareddau codio."}, {"text_idx": "#000009", "text": "Mae\u2019r adran hon yn rhoi rhywfaint o gyngor cyffredinol ar wahanol dechnegau codio cyn i chi gychwyn ar y gweithgareddau ar gyfer eich grw\u0302p blwyddyn isod."}, {"text_idx": "#000010", "text": "Mae meddwl yn gyfrifiadurol yn y Cyfnod Sylfaen yn ymwneud yn bennaf gyda chyfarwyddiadau a rhoi cyfarwyddiadau i symud pobl neu wrthrychau o un lle i\u2019r llall. Ym mhob gweithgaredd, fe fydd un person yn rhoi\u2019r cyfarwyddiadau ac fe fydd person neu wrthrych arall yn symud yn unol a\u0302 hynny."}, {"text_idx": "#000011", "text": "Y tri prif \u2019beth\u2019 yr ydym yn eu rheoli trwy godio yn y Cyfnod Sylfaen ydy robotiaid (e.e. Bee-Bot), pobl eraill neu gymeriad ar sgrin. Fe fyddwn yn edrych ar bob un o\u2019r rhain yn eu tro."}, {"text_idx": "#000012", "text": "Mae\u2019r rhan fwyaf o athrawon Cyfnod Sylaen yn gyfarwydd gyda Bee-Bot, ond ydych chi\u2019n ei ddefnyddio\u2019n effeithiol i ddysgu\u2019r sgiliau angenrheidiol?"}, {"text_idx": "#000013", "text": "Yn y cyfnod cynnar yma, y pethau pwysig i ganolbwyntio arnyn nhw ydy:"}, {"text_idx": "#000014", "text": "Sut i fewnbynnu cyfarwyddiadau i\u2019ch robot (h.y. beth mae\u2019r gwahanol fotymau yn eu gwneud)?\nSut i symud ymlaen, yn o\u0302l, troi i\u2019r chwith ac i\u2019r dde?\nDefnyddio arddodiaid ac, yn dibynnu ar allu, pwyntiau cwmpawd.\nAdnabod a defnyddio symbolau saeth."}, {"text_idx": "#000015", "text": "Wrth ddefnyddio Bee-Bot,mae\u2019n ddefnyddiol gwybod bod pob symudiad ymlaen neu yn o\u0302l yn 15cm o hyd. Mae hyn yn wybodaeth ddefnyddiol am ddau reswm:"}, {"text_idx": "#000016", "text": "Gallwch greu grid o sgwariau 15cm x 15cm ar y llawr gan ddefnyddio ta\u0302p. Yna gall y disgyblion godio\u2019r Bee-Bot i amrywiol leoliadau oddi mewn i\u2019r grid.\nGallwch wneud prennau mesur Bee-Bot 15cm o hyd (allan o gardfwrdd neu gyda lego/ciwbiau) a gall y disgyblion eu defnyddio i ragweld faint o symudiadau ymlaen y mae\u2019r Bee-Bot eu hangen i gyrraedd ei gyrchfan heb gymorth grid."}, {"text_idx": "#000017", "text": "Does dim gwell ffordd o gyflwyno codio na gofyn i\u2019r disgyblion roi cyfarwyddiadau i athro/athrawes neu i ffrind er mwyn eu symud o gwmpas yr ystafell. Mae hyn y helpu eu sgiliau iaith, geirfa a hyder wrth iddyn nhw orfod gweiddi eu cyfarwyddiadau yn uchel, ond mae hefyd yn dod a\u0302 chysyniadau meddwl yn gyfrifiadurol yn fyw mewn ffordd nad ydy chwarae ge\u0302m codio ar iPad yn ei wneud."}, {"text_idx": "#000018", "text": "Mae yna gannoedd o gemau codio ar gael ar iPads neu ar-lein, y rhan fwyaf ohonyn nhw am ddim ac o safon da. I\u2019r disgyblion iau, fe fyddem yn awgrymu apiau syml fel Bee-Bot a Kodable (neu Botio, ap codio yn yr iaith Gymraeg!). Tra bydd gadael iddyn nhw chwarae gyda\u2019r apiau yn unig yn helpu i ddatblygu eu sgiliau, mae yna dasgau penodol i flwyddyn ar gael isod sydd yn ymestyn y dysgu."}, {"text_idx": "#000019", "text": "Datrys Problemau yn y Derbyn"}, {"text_idx": "#000020", "text": "Mae\u2019r rhan fwyaf o\u2019r sgiliau \u2018Meddwl yn Gyfrifiadurol\u2019 yn y Derbyn yn golygu bod y disgyblion yn dilyn cyfarwyddiadau yn hytrach na chreu eu codau eu hunain. Dyma rai awgrymiadau ar gyfer pob un o\u2019r sgiliau:"}, {"text_idx": "#000021", "text": "Darganfod/creu cardiau yn dangos amrywiol gamau trefn beunyddiol (e.e. paratoi yn y bore, gwneud brechdan) neu stori llyfr darllen dosbarth. Gwnewch yn siw\u0302r bod y cerdyn olaf wedi\u2019i guddio. Mae\u2019r disgyblion yn rhoi\u2019r lluniau yn eu trefn ac yna yn tynnu eu llun eu hunain ar gyfer y cam olaf."}, {"text_idx": "#000022", "text": "Gwrando ar ddilyniant o gyfarwyddiadau, a\u2019u dilyn."}, {"text_idx": "#000023", "text": "Mae\u2019r athro/athawes yn adeiladu rhywbeth syml gyda Duplo ac yn rhoi cyfarwyddiadau i\u2019r disgyblion ar sut i\u2019w gopi\u0308o gam wrth gam.\nAddurno cacennau bach gan ddilyn cyfarwyddiadau syml (e.e. rhowch eisin glas ar y gacen a thri smarties etc.)\nCuddiwch \u2018drysor\u2019 yn y dosbarth ac arweiniwch y disgyblion i\u2019w ddarganfod, gan eu helpu i ddysgu\u2019r termau \u2018ymlaen, \u2018yn o\u0302l\u2019, \u2018troi i\u2019r chwith\u2019, a \u2018throi i\u2019r dde\u2019. Ymestyn hyn trwy ddechrau defnyddio arddodiaid (e.e. \u2018tu o\u0302l\u2019,\u2019o flaen\u2019, \u2018nesaf at\u2019)\nY disgyblion yn symud Bee-Bot (neu unrhyw degan) a\u0302 llaw yn o\u0302l eich cyfarwyddiadau chi.\nNoder: Gellir rhoi\u2019r cyfarwyddiadau uchod ar ffurf lluniau/symbolau neu ar lafar."}, {"text_idx": "#000024", "text": "Disgyblion yn cofnodi eu cyfarwyddiadau syml eu hunain ar gyfer unrhyw un o\u2019r tasgau a awgrymwyd yn y paragraff blaenorol ar fyrddau gwyn neu ar begiau gyda gallu i recordio.\nYn yr un modd, maen nhw\u2019n gallu recordio eu lleisiau ar dudalen Book Creator gan ddefnyddio iPads (gyda chefnogaeth oedolyn)."}, {"text_idx": "#000025", "text": "Rheoli dyfeisiadau trwy roi cyfarwyddiadau iddyn nhw"}, {"text_idx": "#000026", "text": "Gan ddefnyddio Bee-Bots dylai disgyblion roi grw\u0302p o orchmynion ar y tro i wneud i\u2019r Bee-Bot symud i leoliad neilltuol (e.e. Ymlaen, Ymlaen, Ymlaen, De, Ymlaen). Mae hwn yn gam ymlaen o\u2019r gweithgaredd Meithrin gan fod disgwyl i\u2019r disgyblion roi mwy nag un gorchymyn ar y tro."}, {"text_idx": "#000027", "text": "Os oes gennych fat Bee-Bot yna mae\u2019n debygol y bydd yna leoliadau arno eisoes i chi eu defnyddio. Fel arall, lluniwch grid ar y lawr allan o da\u0302p (fe ddylai pob sgwa\u0302r fod yn 15cm x 15cm) ac ychwanegwch rai lleoliadau sydd yn cydweddu gyda\u2019ch thema (e.e. gwahanol ffrwythau)."}, {"text_idx": "#000028", "text": "Fel gyda phob darpariaeth estynedig, y nod ydy rhoi cyfleoedd rheolaidd i\u2019r disgyblion ymarfer eu sgiliau."}, {"text_idx": "#000029", "text": "Unwaith y bydd y disgyblion wedi cwbhlau unrhyw un o\u2019r tasgau uchod, gellir"}, {"text_idx": "#000030", "text": "addasu\u2019r rhan fwyaf ohonyn nhw\u2019n ddigon hawdd i ddarpariaeth estynedig."}, {"text_idx": "#000031", "text": "Ni ddylid cyfyngu dyfeisiadau i Bee-Bots a thegannau. Dangoswch iddyn nhw sut i ddefnyddio dyfeisiadau bywyd go iawn hefyd, fel meicrodon neu gloc larwm digidol.\nCreu \"Duplo\u2019r Wythnos\" gyda chyfarwyddiadau lluniau. Mae\u2019r disgyblion yn dilyn y cyfarwyddiadau i gopi\u0308o eich creadigaeth.\nCreu cardiau gyda dilyniannau o bob math o ddigwyddiadau y bydd y disgyblion yn gyfarwydd a\u0302 nhw (brwsio dannedd, gwneud to\u0302st, dod i\u2019r ysgol, diwrnod ysgol, mynd i nofio etc). Cofiwch adael y cerdyn olaf allan. Rhowch set gwahanol allan bob wythnos i\u2019r disgyblion eu trefnu a\u2019u cwblhau.\nDarparu darnau o drysor y gall un disgybl eu cuddio cyn rhoi cyfarwyddiadau i helpu eu partner i\u2019w ddarganfod.\nY Bee-Bots a\u2019r gridiau/matiau ar gael i\u2019r disgyblion i\u2019w defnyddio yn eu hamser eu hunain. (Gwnewch yn siw\u0302r bod y batri\u2019n gweithio!)"}]